**Retningslinjer for fri scenekunst - prosjekt (dans og teater)**

**1 – Formål for ordningen**

Ordningen har som formål å stimulere og styrke kunstnerisk utvikling og produksjon av profesjonell dans, teater og annen scenekunst i det frie scenekunstfeltet.

**2 – Hvem kan søke**

Profesjonelle scenekunstnere, produsenter, produksjonsmiljøer og andre enheter innen scenekunst kan søke. Unntak fra kravet om profesjonelle medvirkende må begrunnes kunstnerisk ut fra prosjektets karakter.

Vedr. søknader fra virksomheter med fast årlig statstilskudd, se punkt 5.

**3 – Hva kan det søkes om tilskudd til?**

Tilskudd gis til kunstnerisk produksjon inkludert visning(er). Det forutsettes at produksjonen(e) vises offentlig. Det kan søkes om tilskudd til enkeltprosjekter, eller flerårig prosjektstøtte. Med flerårig prosjektstøtte menes både sceniske verk i flere deler som har en innbyrdes dramaturgisk sammenheng, og/eller flere uavhengige enkeltproduksjoner i inntil fire (4) år.

Eksempelvis kan prosjekttilskuddet omfatte:

lønn eller honorarer til medvirkende i den kunstneriske utviklingsprosessen og i visingsperioden

øvrige produksjonsutgifter som for eksempel logistikk, lokalleie, teknikk, materialer osv.

administrasjonskostnader

produsentarbeid blant annet i forbindelse med turnéplanlegging og videreformidling

Det henvises også til ordningene Forprosjekt scenekunst og Fri scenekunst – kunstnerskap.

**4 – Hva kan det ikke søkes om tilskudd til?**

Det kan ikke søkes om tilskudd til:

prosjekter som faller utenfor Kulturrådets formål, jf. Lov om Kulturrådet § 1.

prosjekter der produksjonen(e) er satt i gang før søknadsfristen til ordningen

prosjekter som inngår som en del av et utdanningsløp

produksjoner som utelukkende skal vises i Den kulturelle skolesekken. Minst én visning må være offentlig.

Søknader om prosjekter som har fått avslag må vise at prosjektet er videreutviklet eller endret siden forrige søknad for å kunne vurderes på nytt.

**5 – Vurdering av søknaden**

I vurderingen av alle søknader til Norsk kulturfond legges det vekt på faglig innhold, profesjonalitet og kvalitet.

Søknadene til ordningene for fri scenekunst – prosjekt vurderes på grunnlag av faglig og kunstnerisk skjønn i samsvar med ordningenes formål. Tildeling av tilskudd baseres på en helhetsvurdering av de innkomne søknadene og en vurdering av det enkelte prosjektets potensial og egenart, både kunstnerisk og formidlingsmessig.

Kvalitetsmessige kriterier legges til grunn, herunder:

* egenart, originalitet og kunstnerisk relevans
* kunstnerisk ambisjon og begrunnelse
* kunstnerisk nivå, vekst og utvikling, slik det har framkommet i tidligere gjennomførte prosjekter

Andre hensyn som vektlegges er gjennomføringsevne og ambisjoner for formidling; som planer for visninger og markedsføring.

Den samlede prioriteringen skal ivareta både rekruttering og kontinuitet i det frie scenekunstfeltet. I tillegg vurderes både helheten og enkeltprosjekts relevans i lys av Kulturrådets overordnede strategi og områdeplan for scenekunst.   
I den samlede tildelingen av prosjekter vil det gjøres prioriteringer for å romme et mangfold av:

* sjangre, uttrykksformer og kunstneriske formater
* målgrupper, geografisk nedslagsfelt, og arenaer for kunstformidlingen
* stemmer fra ulike bakgrunner mht. geografi, kultur, identitet, språk, utdanningsnivå, erfaring, alder, funksjonsvariasjoner m.m.

Virksomheter med fast årlig statstilskudd innvilges normalt ikke støtte fra Norsk kulturfond. Ved søknader fra slike virksomheter blir det gjort en vurdering av/lagt vekt på

* om tiltaket ligger utenfor virksomhetens kjerneoppgaver
* om tiltaket bidrar til samarbeid med det frie feltet, utover virksomhetens ordinære samarbeid med dette feltet
* om tiltaket tilbyr infrastruktur som aktører i det frie feltet kan benytte
* virksomhetens egeninnsats/bidrag til tiltaket det søkes tilskudd til
* virksomhetens grunnfinansiering

Forsinkelser som ikke er avtalt eller manglende rapport/regnskap i tidligere saker hvor søkeren har fått tildelinger, kan bli vektlagt ved vurderingen av søknaden.

Kulturrådet mottar langt flere søknader enn det er midler til. Det betyr at utvalg og råd må foreta krevende prioriteringer, som medfører at også prosjekter som vurderes som gode kan få avslag.

Vedtak fattes av faglig utvalg for dans eller faglig utvalg for teater etter innstilling fra Kulturrådets administrasjon. Utvalgsmedlemmene er oppnevnt av Rådet for Norsk kulturfond.

**6 – Krav til søknaden**

Prosjektet skal være kunstnerisk begrunnet.

Søknaden skal inneholde:

* informasjon om forestillingsformat, scenisk uttrykk og virkemidler
* refleksjon over kunstnerisk idé, utforskning, tematikk, arbeidsmetoder, osv.
* planer for formidling
* informasjon om de sentrale medvirkende i prosjektet
* fremdriftsplan for produksjonsperiode og visninger
* produksjonsbudsjett med finansieringsplan

Dersom prosjektet er en co-produksjon mellom ulike aktører som kunstner(-grupper), teatre, kulturhus, festivaler, eller liknende, skal dette komme frem i søknaden og i finansieringsplanen. I samarbeidsprosjekter skal det fremgå hvem som har kunstnerisk ansvar, økonomisk ansvar og åndsverksrettigheter til prosjektet.

Følgende bidrar til å styrke søknaden:

* Spesifisert budsjett
* CV for aktørene i prosjektet
* Visuell, tekstlig og/eller lyddokumentasjon
* Intensjonsavtaler med spillesteder eller andre sentrale samarbeidspartnere

Søknaden skal leveres via Kulturrådets elektroniske søknadsportal innen utløpet av søknadsfristen. Søknaden må tilfredsstille de til enhver tid gjeldende krav og retningslinjer som er fastsatt av Kulturrådet. Søknader som ikke er kommet inn innen søknadsfristens utløp, eller som faller utenfor ordningen, vil bli avvist.

**7 – Utmåling av tilskudd / Beregning av tilskudd**

Kulturrådet fullfinansierer normalt ikke prosjekter. Det kan gjøres unntak i spesielle tilfeller.

Kulturrådet kan i kontrakt for tilskudd (heretter kontrakten) stille krav om at tilskuddet kun kan disponeres til definerte deler av prosjektet. Dersom en søknad omfatter elementer som faller utenfor ordningen vil tilskuddet bli redusert deretter.